প্রাক্তন স্ত্রী দেবশ্রীর সঙ্গে জুটিতে প্রসেনজিৎ!

ওয়েব ডেস্ক: উত্তম-সুচিত্রার পর বাংলা ইন্ডাস্ট্রির সবচেয়ে হিট জুটি বলা হয় প্রসেনজিৎ-ঋতুপর্ণাকে। ১৪ বছর পর ‘প্রাক্তন’-এর হাত ধরে অসম্ভবকে সম্ভব করেছিলেন পরিচালক জুটি শিবপ্রসাদ মুখোপাধ্যায় এবং নন্দিতা রায়। আর এবার কী প্রসেনজিৎ ও দেবশ্রীকে মেলাবেন তাঁরা!

সত্যিই কি এই মিরাকেল ঘটাতে চলেছেন পরিচালক জুটি শিবপ্রসাদ মুখোপাধ্যায় এবং নন্দিতা রায়? যদিও, নিজের মুখে একথা জানিয়েছেন প্রসেনজিৎ চট্টোপাধ্যায়। এক সাক্ষাৎকারে অভিনেতার কাছে জানতে চাওয়া হয়েছিল, ভবিষ্যতে প্রাক্তন স্ত্রী দেবশ্রীর সঙ্গে কাজ করতে আগ্রহী কিনা? এর উত্তরে প্রসেনজিৎ চট্টোপাধ্যায় জানান যে, তাঁদের একসঙ্গে ছবি করার কথা ছিল। এরপর টলি সুপারস্টার বলেন, ‘খুব শীঘ্রই কিছু ঘটতে চলেছে। আমাদের অতি পরিচিত দুই পরিচালক ‘প্রাক্তন’ ২ করতে চান। আমাকে, দেবশ্রী এবং ঋতুকে নিয়ে।’ পুরোনো মান-অভিমান ভুলে প্রসেনজিৎ ও দেবশ্রীকে কি আবার একসঙ্গে পর্দায় দেখা যাবে? যদি ‘প্রাক্তন ২’ সত্যিই তৈরি হয়, তবে বক্স-অফিসে ঝড় উঠবে তা বলাই যায়।

আরও পড়ুন: বড়দিনে মিতিন ফিরছে!

পুরোনো চাল ভাতে বাড়ে আর পুরনো প্রেম? অসম্ভবকে সম্ভব করে ৩০ বছর পর রুপোলি পর্দায় ফিরতে চলেছে দুই প্রাক্তন। প্রসেনজিতের সঙ্গে আবারও রোম্যান্সে ডুব দেবেন দেবশ্রী?